ТР Җир һәм милек мөнәсәбәтләре министрлыгы законсыз алынган җирләрне муниципаль милеккә кайтару бурычын күздә тота

[Версия для печати](http://tat.tatar-inform.ru/news/2014/01/31/94273/?print=Y)

31 Гыйнвар 2014,17:52

Суд карарлары нәтиҗәләре буенча, җир биләмәләренең 30 процент өлеше муниципаль милеккә кайтарылган

(Казан, 31 гыйнвар, “Татар-информ, Гөлнар Гарифуллина). Җирле үзидарә органнарының законсыз гамәлләре нәтиҗәсендә, физик затларга тәтегән җир участокларын муниципаль милеккә кайтару – ТР Җир һәм милек мөнәсәбәтләре министрлыгының төп бурычы. 16 муниципаль районда кузгатылган җинаять эшләре нигезендә, 240 тан артык җир биләмәсен кире кайтару буенча чаралар күрелә. Бу хакта бүген министрлыкның киңәйтелгән [коллегия утырышы](http://tat.tatar-inform.ru/news/2014/01/31/94269/)нда министр Азат Хамаев [хәбәр](http://tat.tatar-inform.ru/news/2014/01/31/94266/)итте.

Министр мисаллар китереп, Тәтеш районындагы авыл җирлекләренең берсендәге башлыкның, 9 җир биләмәсенә мөнәсәбәттә мошенниклык гамәлләре өчен, җинаять җаваплылыгына тартылганын әйтте. Прокуратура, район башкарма комитеты белән берлектә, судка дәгъвалар тапшырган, февраль башында суд утырышлары узачак. Алексеевск районында тикшерү барышында, физик затлар үз теләге белән 6 җир участогыннан баш тарткан, ә бер участокка мөнәсәбәттә аны муниципаль милеккә кайтару турында иск тапшырылган.

Суд карарлары нәтиҗәләре буенча, җир биләмәләренең 30 процент өлеше муниципаль милеккә кайтарылган. “Муниципаль берәмлекләргә прокуратура органнары һәм тикшерү комитеты белән берлектә якын арада бу эшне азагына җиткерергә кирәк”, - дип белдерде Азат Хамаев.